Publiseer op Maandag, 20 April 2015 21:21 | |
Picture the scene: Ek kom die kerk van voor af binne – uit die konsistoriedeur, reg langs die preekstoel, waar almal my kan sien. Die gemeente sit gepak – 'n goeie seker 600 mense, dalk meer. En voor hulle almal kom ek tot 'n vreeslike val! Van nie kyk waar ek loop nie. Van ewe vrolik en vriendelik groet en glimlag, kyk ek mos toe 'n laerige trappietjie skoon mis en slaan neer met 'n aardskuddende knal, soos 'n bliksemstraal!! Wat 'n enorme en pynlike verleentheid. :-)
Dominee, drommer, keyboard speler, lofdansers, dokter – binne sekondes swerm hulle almal om my; help my op, verbind my voet, maak my gemaklik op die voorste kerkbank, hou my hand vas, vryf my skouer, bid vir my, dra water en pynpille aan. Iemand kom aangehardloop met 'n bevrore wildsboudjie uit die kerkkombuis se vrieskas, toegedraai in 'n PicknPaysak – sit dit op my swellende enkel as 'n nood-"ice pack".
♦ Ná Maart se 2 Wêreldbiddag vir Vroue byeenkomste wat besonder lekker was, was ek ook op 21 Maart deel van 'n Wêreld Vrouedag byeenkoms met die tema:Dream, Believe, Make it Happen! Verskeie vroue (ook 2 uit Helderberg gemeente: Lise Tredoux en Nobuntu Matholeni) het daai dag vertel watter uitdagings hulle moes aandurf en oorkom om hulle drome (of soms net hulle lewens) te "make happen". Ek het uiters bevoorreg gevoel om te kon skouers skuur met vroue van sulke deurdruk-stoffasie.
♦ Paasnaweek was ek by Mosaïek Gemeente in Fairland, Johannesburg metDriveway Divatjie, en het ook deel gehad aan 'n groot konsert met verskeie ander kunstenaars en gesing tydens die Sondag se Opstandings-eredienste.
♦ Die afgelope naweek het ek 'n vrouekamp aangebied by George Bergsig, met die tema Tent-opslaan en God-gesprekke (oor menswees en heelwees) - ons het 'n insiggewende en inspirerende stuk lewenspad met Josua saamgereis deur Eksodus, Numeri, Deuteronomium en die Josua boek. (Hoe ironies dat ek tydens die "heelwees"-erediens my enkel in sy glory in val)